Styging in brandstofpryse ‘katastrofies’, sê AAFoto: Brett_Hondow/Pixabay.com Die ongekende brandstofverhogings wat in Oktober wink sal katastrofies wees vir motoriste. Volgens die Automobiel Assosiasie (AA) wys data van die Sentrale Energiefonds dat petrol na verwagting met R1,01 per liter sal styg, diesel met tot R1,24 per liter en paraffien met R1,05. “Die stygings sal katastrofies wees vir motoriste. Dit is die grootste stygings in Suid-Afrika se geskiedenis. Die grootste oorsaak is die land se chaotiese ekonomiese beleid wat ons weerloos laat teen stygings in internasionale oliepryse.” Volgens die AA kan die impak wat die stygings op die ekonomie sal hê druk plaas op pres. Cyril Ramaphosa se stimuluspakket wat onlangs aangekondig is. “Ons skat dat hierdie verhoging ŉ verdere R2,5 miljard per maand in vervoerkoste uit die reeds sukkelende ekonomie sal onttrek. Die koste van sake doen sal ook styg en verbruikers se besteebare inkomste sal krimp. Ons glo nie dat die ekonomie betekenisvol sal groei onder dié omstandighede nie.” Indien dié stygings realiseer sal 95-oktaan tot meer as R17 per liter in die binneland styg en 93-oktaan tot net minder as R17 per liter. Die prys van 95-oktaan was R14,42 in Januarie. Jeff Radebe, minister van energie, het aan die begin van die maand aangekondig die prys van petrol sal in September met 4,9c per liter styg. Dit was ŉ eenmalige subsidie en die eerste keer sedert 1990 dat die regering in die brandstofprys ingegryp het. Radebe het in sy verklaring gesê die regering sal die grootste deel van dié verhoging absorbeer. “Ondanks die feit dat die verhoging hoofsaaklik deur internasionale faktore veroorsaak word, het die departement besluit om vandeesmaand tydelik in te gryp. Dit is ŉ eenmalige tydelike ingryping om ŉ bietjie verligting vir motoriste te verseker.” Die 4,9c per liter sal aangewend word vir jaarlikse salarisaanpassings vir pompjoggies, kassiere en ander administratiewe personeel.